CELEX: 32017R0270
Language: hu
Date: 2017-02-16 00:00:00
Title: A Bizottság (EU) 2017/270 végrehajtási rendelete (2017. február 16.) az 540/2011/EU végrehajtási rendeletnek a szulfuril-fluorid hatóanyag jóváhagyási feltételei tekintetében történő módosításáról (EGT-vonatkozású szöveg. )

17.2.2017   
               
               
                  HU
               
               
                  Az Európai Unió Hivatalos Lapja
               
               
                  L 40/48
               
            A BIZOTTSÁG (EU) 2017/270 VÉGREHAJTÁSI RENDELETE
      (2017. február 16.)
      az 540/2011/EU végrehajtási rendeletnek a szulfuril-fluorid hatóanyag jóváhagyási feltételei tekintetében történő módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikkének (2) bekezdésére,
      mivel:
      
                  (1)
               
               
                  A 2010/38/EU bizottsági irányelv (2) további megerősítő információkat nyújt a szulfuril-fluorid légköri életciklusával kapcsolatos becslésekről, a szulfuril-fluorid troposzferikus koncentrációjáról és az őrlés feltételeiről, amelyek annak biztosításához szükségesek, hogy a fluoridion szermaradékai a gabonafélékben ne haladják meg a természetes háttérszintet.
               
            
                  (2)
               
               
                  A 91/414/EGK tanácsi irányelv (3) I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.
               
            
                  (3)
               
               
                  A bejelentő további információkat nyújtott be, hogy megerősítse a légkörbe kerülő szulfuril-fluorid sorsára, valamint az azokban az őrlési termékekben található fluoridion-szermaradékokra vonatkozó kockázatértékelést, amelyek a füstöléssel történő fertőtlenítés alatt a gépekben maradtak.
               
            
                  (4)
               
               
                  Az Egyesült Királyság értékelte a bejelentő által benyújtott további információkat. 2015. június 4-én az értékelő jelentéstervezethez fűzött kiegészítés formájában benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).
               
            
                  (5)
               
               
                  A Bizottság úgy ítélte meg, hogy a bejelentő által megadott további információk alapján nem zárható ki, hogy a füstöléssel történő fertőtlenítés alatt a gépekben maradt őrlési termékek szermaradvány-értékei meghaladják a fluoridion természetes háttér-koncentrációját vagy nem fognak megfelelni a vonatkozó szermaradék-határértékeknek. A jóváhagyási feltételeket ezért úgy kell módosítani, hogy biztosítsák, hogy a kezelt létesítményekben jelen levő őrlési termékek mindig megfeleljenek a 396/2005/EK európai parlamenti és tanácsi rendelet (5) rendelkezéseinek. A Bizottság továbbá megállapította, hogy a megadott információk nem támasztották alá, hogy a szulfuril-fluorid a troposzférában állandósult állapotban lenne, ezért a troposzferikus koncentrációját nyomon kell követni a továbbiakban is, amíg az állandósult állapot teljes mértékben bizonyításra nem kerül, és az erre vonatkozó információkat a Bizottságnak, a tagállamoknak és az Európai Élelmiszerbiztonsági Hatóságnak rendszeresen, ötévenként be kell nyújtani.
               
            
                  (6)
               
               
                  A szulfuril-fluorid a 2009/84/EK bizottsági irányelv (6) szerint is jóváhagyott biocid hatóanyag. Mivel a szulfuril-fluorid környezeti sorsával és növényvédő szerként történő használatával kapcsolatban ugyanazok az aggályok, a Bizottság további információkat kért az anyag troposzferikus koncentrációjának nyomon követését illetően. A párhuzamos munkafolyamatok elkerülése és az értékelési folyamat észszerűsítése céljából az információk benyújtására ugyanazt a határidőt kell meghatározni.
               
            
                  (7)
               
               
                  Az 540/2011/EU végrehajtási rendelet mellékletét ezért ennek megfelelően módosítani kell.
               
            
                  (8)
               
               
                  A kérelmező lehetőséget kapott arra, hogy a felülvizsgálati jelentéssel kapcsolatban észrevételeket tegyen.
               
            
                  (9)
               
               
                  A tagállamok számára időt kell biztosítani a szulfuril-fluoridot tartalmazó azon növényvédő szerekre vonatkozó engedélyek módosítására vagy visszavonására, melyek nem felelnek meg a korlátozott jóváhagyási feltételeknek.
               
            
                  (10)
               
               
                  Amennyiben a tagállamok az 1107/2009/EK rendelet 46. cikke értelmében türelmi időt biztosítanak a szulfuril-fluoridot tartalmazó növényvédő szerek tekintetében, ez az időszak e rendelet hatálybalépésétől számítva legfeljebb 18 hónapig tarthat.
               
            
                  (11)
               
               
                  Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
               
            ELFOGADTA EZT A RENDELETET:
      1. cikk
      Az 540/2011/EU végrehajtási rendelet módosítása
      Az 540/2011/EU végrehajtási rendelet melléklete e rendelet mellékletének megfelelően módosul.
      2. cikk
      Átmeneti intézkedések
      A tagállamok a szulfuril-fluorid hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően 2017. szeptember 9-ig szükség szerint módosítják vagy visszavonják.
      3. cikk
      Türelmi idő
      A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 12 hónappal az adott engedély korlátozását vagy visszavonását követően véget kell érnie.
      4. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. február 16-án.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 309., 2009.11.24., 1. o.
      
      
         (2)  A Bizottság 2010/38/EU irányelve (2010. június 18.) a 91/414/EGK tanácsi irányelvnek a szulfuril-fluorid hatóanyagként való felvétele céljából történő módosításáról (HL L 154., 2010.6.19., 21. o.).
      
         (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).
      
         (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
      
         (5)  Az Európai Parlament és a Tanács 396/2005/EK rendelete (2005. február 23.) a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról (HL L 70., 2005.3.16., 1. o.).
      
         (6)  A Bizottság 2009/84/EK irányelve (2009. július 28.) a 98/8/EK európai parlamenti és tanácsi irányelv I. mellékletének a szulfuril-fluorid hatóanyagként való felvétele céljából történő módosításáról (HL L 197., 2009.7.29., 67. o.).
      
         MELLÉKLET
         Az 540/2011/EU végrehajtási rendelet melléklete A. részének 307. sorában (szulfuril-fluorid) az „Egyedi rendelkezések” oszlop helyébe a következő szöveg lép:
         
            „A. RÉSZ
            Használata kizárólag rovarirtó/fonálféregölő szerként (füstölőszer), hivatásos felhasználók által, légmentesen zárt építményekben engedélyezhető, amennyiben:
            
                        a)
                     
                     
                        ezek az építmények üresek; vagy
                     
                  
                        b)
                     
                     
                        ahol élelmiszer vagy takarmány füstöléssel fertőtlenített építményben van jelen, a felhasználók és élelmiszer-vállalkozók biztosítják, hogy kizárólag a 396/2005/EK európai parlamenti és tanácsi rendeletben (*1) meghatározott, szulfuril-fluoridra és fluorionra vonatkozó jelenlegi maradékanyag-határértéknek megfelelő élelmiszerek és takarmányok kerüljenek be az élelmiszer- és takarmányláncba; ebből a célból a felhasználók és élelmiszer-vállalkozók a HACCP-elvekkel egyenértékű intézkedéseket kötelesek teljes körűen alkalmazni, a 852/2004/EK európai parlamenti és tanácsi rendelet (*2) 5. cikkében foglaltak szerint; a felhasználóknak meg kell határozniuk azokat a kritikus szabályozási pontokat, melyeknél a szabályozás elengedhetetlen a maradékanyag-határértékek túllépésének megelőzése érdekében, valamint az említett kritikus szabályozási ponton hatékony nyomonkövetési eljárásokat kell bevezetniük és végrehajtaniuk.
                     
                  B. RÉSZ
            Az 1107/2009/EK rendelet 29. cikkének (6) bekezdésében említett egységes elvek érvényesítése érdekében figyelembe kell venni a Növények, Állatok, Élelmiszerek és Takarmányok Állandó Bizottságában 2016. december 7-én véglegesített, a szulfuril-fluoridról szóló vizsgálati jelentésben és különösen annak I. és II. függelékében található megállapításokat.
            Ebben az átfogó értékelésben a tagállamok külön figyelmet fordítanak a következőkre:
            
                        —
                     
                     
                        a szervetlen fluorid okozta kockázat olyan szennyeződött termékek – például a liszt és a korpa – miatt, amelyek a füstölés alatt az őrlőgépben maradtak, vagy olyan gabonafélék miatt, amelyeket silóban tároltak a malomban. Intézkedéseket kell hozni annak biztosítására, hogy kizárólag a jelenlegi MRL-eknek megfelelő termékek kerülhessenek be az élelmiszer- és takarmányláncba;
                     
                  
                        —
                     
                     
                        a szert kezelőkre és más dolgozókra jelentett kockázatok, például amikor szellőztetés után visszatérnek a füstöléssel fertőtlenített építménybe. Intézkedéseket kell hozni annak biztosítására, hogy ezek a személyek hordozható légzésvédő készüléket vagy más megfelelő egyéni védőfelszerelést használjanak,
                     
                  
                        —
                     
                     
                        a közelben tartózkodókra jelentett kockázatok; a füstöléssel fertőtlenített építmény körül megfelelő tiltott zónát kell kialakítani.
                     
                  Az engedély feltételei között adott esetben szerepelniük kell kockázatcsökkentő intézkedéseknek.
            A bejelentő köteles a Bizottság, a tagállamok és a Hatóság részére a szulfuril-fluorid troposzférikus koncentrációjával kapcsolatos nyomonkövetési adatokat ötévenként benyújtani, 2017. június 30-i kezdettel. Az elemzéshez a kimutatási határértéknek legalább 0,5 ppt-nek (azaz 2,1 ng szulfuril-fluorid a troposzféra levegőjének 1 m3-ében) kell lennie.